b'\n_START_ARTICLE_\nB\xc4\x83ile Felix\n_START_SECTION_\nIstoric\n_START_PARAGRAPH_\nIzvoarele termale au fost puse \xc3\xaen valoare \xc3\xaen secolul al XVIII-lea de c\xc4\x83lug\xc4\x83rul Felix Helcher de la m\xc4\x83n\xc4\x83stirea Klosterbruck din Moravia, administrator al m\xc4\x83n\xc4\x83stirii din S\xc3\xa2nmartin. \xc3\x8entre 1711-1721 au fost organizate primele a\xc8\x99ez\xc4\x83minte pentru tratament, sub numele de \xe2\x80\x9eBaia lui Felix\xe2\x80\x9d (\xc3\xaen maghiar\xc4\x83 F\xc3\xa9lixf\xc3\xbcrd\xc5\x91). Felix Helcher a murit \xc3\xaen anul 1737. \xc3\x8en anul 1885 a fost captat un nou izvor, cu o temperatur\xc4\x83 de 49\xc2\xb0C._NEWLINE_Izvoarele termale au fost descoperite, dup\xc4\x83 unii \xc3\xaen jurul anului 1000, dup\xc4\x83 al\xc8\x9bii, \xc3\xaen jurul anului 1200, iar potrivit altor exper\xc8\x9bi au fost descoperite abia pe la 1700. Singurul fapt nedisputat de istorici este apari\xc8\x9bia primelor cl\xc4\x83diri \xc3\xaen aceast\xc4\x83 sta\xc8\x9biune: \xc3\xaentre anii 1711-1721._NEWLINE_Domeniul m\xc4\x83n\xc4\x83stirii S\xc3\xa2nmartin a fost na\xc8\x9bionalizat \xc3\xaen anul 1948 de autorit\xc4\x83\xc8\x9bile comuniste. Pe terenurile na\xc8\x9bionalizate au fost construite mai multe baze de agrement, inclusiv una a Securit\xc4\x83\xc8\x9bii. Aceasta din urm\xc4\x83 este revendicat\xc4\x83 de Ordinul Premonstatens. \xc3\x8en data de 2 aprilie 2014 \xc3\x8eCCJ a dispus str\xc4\x83mutarea dosarului de la Judec\xc4\x83toria Oradea la Judec\xc4\x83toria Giurgiu, unde se afl\xc4\x83 \xc3\xaen prezent. Alte cereri de retrocedare privind terenurile de la B\xc4\x83ile Felix ale Ordinului Premonstratens se afl\xc4\x83 pe rolul \xc3\x8eCCJ.\n_START_SECTION_\nTurism\n_START_PARAGRAPH_\nB\xc4\x83ile Felix este cea mai mare sta\xc8\x9biune cu func\xc8\x9bionare permanent\xc4\x83 din Rom\xc3\xa2nia. Se afl\xc4\x83 la ca. 6 km de Oradea. Temperatura apelor termale este \xc3\xaentre 20-49 grade Celsius. Datorit\xc4\x83 con\xc8\x9binutului ridicat de s\xc4\x83ruri minerale, medicii interni\xc8\x99ti recomand\xc4\x83 pacien\xc8\x9bilor tratamentele sau curele cu ape din b\xc4\x83i. Prin re\xc8\x9beaua de hoteluri, B\xc4\x83ile Felix ofer\xc4\x83 7000 de locuri de cazare, precum \xc8\x99i bazine de \xc3\xaenot, \xc8\x99tranduri \xc3\xaen aer liber sau acoperite \xc8\x99i aer curat. _NEWLINE_Clima bl\xc3\xa2nd\xc4\x83 face posibil\xc4\x83 cre\xc8\x99terea de nuferi subtropicali \xc3\xaen lacurile sta\xc8\x9biunii._NEWLINE_Datorit\xc4\x83 apelor termale \xc8\x99i a num\xc4\x83rului mare de turi\xc8\x99ti care vin an de an, \xc3\xaen sta\xc8\x9biunea B\xc4\x83ile Felix s-a dezvoltat \xc8\x99i sistemul de cazare privat.'